ประกันชีวิตรับมือบัญชีใหม่
ประกันชีวิตติวเข้มนักคณิตศาสตร์ เจ้าหน้าที่บัญชีและการเงิน รับมือมาตรฐานบัญชีใหม่ครั้งใหญ่ เริ่มบังคับใช้ทั่วโลกปี 2564
29 ต.ค. 2565

ประกันชีวิตติวเข้มนักคณิตศาสตร์ เจ้าหน้าที่บัญชีและการเงิน รับมือมาตรฐานบัญชีใหม่ครั้งใหญ่ เริ่มบังคับใช้ทั่วโลกปี 2564
นายนิติพงษ์ ปรัชญานิมิต ประธานคณะอนุกรรมการคณิตศาสตร์ประกันภัย สมาคมประกันชีวิตไทย เปิดเผยว่า จากการที่คณะกรรมการมาตรฐานบัญชีสากล (IASB) ได้กำหนดมาตรฐานการบัญชีให้เป็นรูปแบบเดียวกันเพื่อใช้เป็นหลักสากลทั่วโลก (IFRS) สำหรับธุรกิจประกันภัย เพราะในปัจจุบันยังไม่มีมาตรฐานการบัญชีที่เป็นมาตรฐานสากลของโลก
“ทางสมาคมได้จัดให้ความรู้กับนักคณิตศาสตร์ประกันภัยและเจ้าหน้าที่บัญชี และการเงินของบริษัทสมาชิก เพื่อให้เห็นทิศทางของมาตรฐานบัญชีใหม่ ที่จะนำมาใช้ในปี 2564 ซึ่งประเทศไทยอาจจะนำมาใช้หลังจากนั้นประมาณ 1 ปี” นายนิติพงษ์ กล่าว
นายนิติพงษ์ กล่าวว่า แม้จะอีกหลายปีกว่าจะนำมาใช้ แต่ภาคธุรกิจจะต้องติดตามความคืบหน้าและเรียนรู้สิ่งใหม่ๆ อย่างต่อเนื่องเพื่อเตรียมควาพร้อม โดยรูปแบบงบการเงินแบบใหม่จะมีการลงบัญชีการรับรู้รายได้ ค่าใช้จ่ายเน้นการวัดมูลค่าสัญญาประกันภัย คำนึงถึงหลักการของกระแสเงินสดเข้าและออกไปพร้อมๆ กัน ซึ่งตัวแบบจะแบ่งออกเป็น 3 ส่วนหลักๆ คือ หนึ่ง การประมาณการของกระแสเงินสดเข้าและออก และเวลาในการเกิดกระแสเงินสด สอง อัตราคิดลด โดยจะคำนึงถึงมูลค่าปัจจุบันของกระแสเงินสดเข้าและออก ซึ่งอาจจะนำอัตราผลตอบแทนของสินทรัพย์ หรืออัตราดอกเบี้ยที่ปราศจากความเสี่ยงมาคำนวณ และสาม ค่าเผื่อความผันผวนในอนาคต เพื่อเป็นการเผื่อสำหรับความไม่แน่นอนของจำนวนกระแสเงินสดเข้าและออก และเวลาในการเกิดกระแสเงินสด และยังมีการคำนึงถึงหลักในการรับรู้กำไรอีกด้วย
“ปัจจุบันนักวิเคราะห์ส่วนใหญ่ไม่สามารถอ่านงบการเงินของบริษัทประกันชีวิต เพราะรายละเอียดต่างๆ ของรายการจะถูกรวมอยู่ในเงินสำรองเบี้ยประกันภัยและเบี้ยประกันภัย กำไรสุทธิ แต่ต่อไปจะเห็นเลยว่าสินค้าแต่ละแบบจะมีรายการอะไรเกี่ยวข้องบ้าง” นายนิติพงษ์ กล่าว